
Az erősítőanyag tartalom és a molekulaszerkezet hatásának vizsgálata PLA/cellulóz biokompozitok esetén

Kulcsszavak: polimer; biopolimer; biokompozit; politejsav; cellulóz
   A hagyományos kőolaj alapú műanyagok előállításának és ártalmatlanításának ökológiai szempontjai világszerte aggodalomra okot adó tényezők. Erre a problémára megoldást jelenthet a biopolimerek alkalmazása, viszont elterjedésük jelenleg korlátozott. Ennek fő oka, hogy drágák, így nem tudják felvenni a versenyt kőolaj alapú társaikkal. Erre megoldást jelenthetnek azok a biokompozitok, amelyekben a mátrix és az erősítőanyag is megújuló erőforrásból származik és biológiai úton lebontható, így csökkentve az alapanyag árát, valamint javítva a tulajdonságait.
   A politejsav (PLA) egy biológiailag lebontható polimer, aminek előállítására megújuló erőforrás szolgál. Népszerűségét több természetvédelmi jogszabálynak is köszönheti, amelyek a környezet megóvása érdekében léptek életbe. Ebben nagy szerepet játszik a PLA, mint alapanyag, de fontos az is, hogy milyen erősítőanyaggal társítjuk és melyek azok a tulajdonságok, amelyeken változtatni vagy javítani szeretnénk. Az utóbbi évek kutatásai kimutatták, hogy a növényi szálak alkalmazása kompozitok erősítőanyagaként mechanikai, gazdasági, környezetvédelmi, és egészségügyi szempontból is kedvező hatással bírhat. Mivel a növényi szálak legfőbb összetevője a cellulóz, így dolgozatom témájának alapját a PLA alapú cellulózzal erősített kompozitok adták.
   Dolgozatomban kétkomponensű biokompozitokat vizsgálok; PLA-t társítok különböző mennyiségű és típusú cellulózzal. Mivel a PLA egyik meghatározó jellemzője a kristályossága, amely nagymértékben befolyásolja a különböző tulajdonságait, így ez a kompozit előállítás szempontjából is meghatározó lehet. Ahhoz, hogy figyelemmel tudjam kísérni ezt az aspektust is, egyes – a gyártás során keletkező – amorf szerkezetű mintából hőkezeléssel előállítok részben kristályos mintákat is, így lehetőségem lesz megvizsgálni az amorf és a részben kristályos PLA/cellulóz kompozitok mechanikai, termikus és nedvességfelvételi tulajdonságait, valamint összehasonlítani az esetlegesen felmerülő különbségeket.



